title: Komission täytäntöönpanoasetus (EU) 2019/144, annettu 28 päivänä tammikuuta 2019, Komagataella pastoris (CECT 13094) -organismin tuottamaa 3-fytaasia sisältävän valmisteen hyväksymisestä kananuorikoiden ja toissijaisten siipikarjalajien, joita kasvatetaan lihotukseen, munien tuotantoon tai siitoseläimiksi, rehun lisäaineena (hyväksynnän haltija Fertinagro Biotech S.L.) (ETA:n kannalta merkityksellinen teksti.)

text:
                  31.1.2019

                  FI

                  Euroopan unionin virallinen lehti

                  L 27/8

         KOMISSION TÄYTÄNTÖÖNPANOASETUS (EU) 2019/144,
         annettu 28 päivänä tammikuuta 2019,

            Komagataella pastoris (CECT 13094) -organismin tuottamaa 3-fytaasia sisältävän valmisteen hyväksymisestä kananuorikoiden ja toissijaisten siipikarjalajien, joita kasvatetaan lihotukseen, munien tuotantoon tai siitoseläimiksi, rehun lisäaineena (hyväksynnän haltija Fertinagro Biotech S.L.)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                     (2)

                     Asetuksen (EY) N:o 1831/2003 7 artiklan mukaisesti toimitettiin hakemus, joka koskee Komagataella pastoris (CECT 13094) -organismin tuottamaa 3-fytaasia sisältävän valmisteen hyväksymistä. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

                     (3)

                     Hakemus koskee Komagataella pastoris (CECT 13094) -organismin tuottamaa 3-fytaasia sisältävän valmisteen hyväksymistä kananuorikoiden ja toissijaisten siipikarjalajien, joita kasvatetaan lihotukseen, munien tuotantoon tai siitoseläimiksi, rehun lisäaineena, joka luokitellaan lisäaineluokkaan ”eläintuotantoon vaikuttavat lisäaineet”.

                     (4)

                        Komagataella pastoris (CECT 13094) -organismin tuottamaa 3-fytaasia sisältävä valmiste, joka kuuluu lisäaineluokkaan ”eläintuotantoon vaikuttavat lisäaineet”, hyväksyttiin kymmeneksi vuodeksi broilerien ja munivien kanojen rehun lisäaineena komission täytäntöönpanoasetuksella (EU) 2017/895 (2).

                     (5)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 21 päivänä helmikuuta 2018 antamassaan lausunnossa (3), että Komagataella pastoris -organismin (CECT 13094) tuottamaa 3-fytaasia sisältävällä valmisteella ei ehdotettujen käyttöedellytysten mukaisesti käytettynä ole haitallisia vaikutuksia eläinten terveyteen, ihmisten terveyteen eikä ympäristöön. Se totesi myös, että lisäaine voi parantaa tehokkaasti fosforin varastoitumista broilereilla, ja että päätelmä voidaan laajentaa koskemaan kananuorikoita. Koska vaikutustavan voidaan kohtuudella olettaa olevan samanlainen siipikarjalajeilla, elintarviketurvallisuusviranomainen on laajentanut tehokkuutta koskevan päätelmän koskemaan myös toissijaisia siipikarjalajeja, joita kasvatetaan lihotukseen, munien tuotantoon tai siitoseläimiksi. Elintarviketurvallisuusviranomainen ei katso erityisten markkinoille saattamisen jälkeistä seurantaa koskevien vaatimusten olevan tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                     (6)

                     3-fytaasin arviointi osoittaa, että asetuksen (EY) N:o 1831/2003 5 artiklassa säädetyt Komagataella pastoris (CECT 13094) -organismin tuottaman 3-fytaasin hyväksynnän edellytykset täyttyvät. Sen vuoksi kyseisen valmisteen käyttö tämän asetuksen liitteessä esitetyllä tavalla olisi hyväksyttävä.

                     (7)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään liitteessä tarkoitettu, lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”ruuansulatusta edistävät aineet” kuuluva valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä tammikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 268, 18.10.2003, s. 29.

            (2)  Komission täytäntöönpanoasetus (EU) 2017/895, annettu 24 päivänä toukokuuta 2017, Komagataella pastoris (CECT 13094) -organismin tuottamaa 3-fytaasia sisältävän valmisteen hyväksymisestä broilerien ja munivien kanojen rehun lisäaineeksi (hyväksynnän haltija Fertinagro Nutrientes S.L.) (EUVL L 138, 25.5.2017, s. 120).

            (3)  EFSA Journal 2018;16(3):5203.

            LIITE

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tai -ryhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        Aktiivisuusyksikköä / kg täysrehua, jonka kosteuspitoisuus on 12 %

                           Luokka: eläintuotantoon vaikuttavat lisäaineet. Funktionaalinen ryhmä: ruuansulatusta edistävät aineet

                        4a25

                        Fertinagro Nutrientes S.L.

                        3-fytaasi
                        EC 3.1.3.8

                           Lisäaineen koostumus

                           Komagataella pastoris (CECT 13094) -organismin
                        tuottama 3-fytaasivalmiste, jonka vähimmäisaktiivisuus on: 1 000  FTU (1)/ml
                        Nesteenä

                           Tehoaineen ominaispiirteiden kuvaus:

                           Komagataella pastoris (CECT 13094) -organismin tuottama 3-fytaasi (EC 3.1.3.8)

                           Analyysimenetelmä
                            (2)

                        3-fytaasin aktiivisuuden määrittäminen rehun lisäaineessa:

                                    —

                                    kolorimetrinen menetelmä, joka perustuu fytaasin fytaatissa aiheuttamaan entsymaattiseen reaktioon

                              3-fytaasin aktiivisuuden määrittäminen rehuaineissa:

                                    —

                                    kolorimetrinen menetelmä, joka perustuu fytaasin fytaatissa aiheuttamaan entsymaattiseen reaktioon – EN ISO 30024

                        Kananuorikot
                        Toissijaiset siipikarjalajit, joita kasvatetaan lihotukseen, munien tuotantoon tai siitoseläimiksi

                        —

                        500 FTU

                                    1.

                                    Lisäaineen ja esiseosten käyttöohjeissa on mainittava varastointia koskevat edellytykset sekä stabiilisuus lämpökäsittelyssä.

                                    2.

                                    Rehualan toimijoiden on vahvistettava lisäaineen ja esiseosten käyttäjiä varten toimintamenettelyt ja järjestelyt lisäaineen käytöstä aiheutuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, hengityssuoja mukaan lukien.

                        20. helmikuuta 2029

               (1)  1 FTU on entsyymimäärä, joka vapauttaa natriumfytaattisubstraatista 1 mikromoolin epäorgaanista fosfaattia minuutissa (pH 5,5 ja lämpötila 37 °C).

               (2)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports


title: Komission täytäntöönpanoasetus (EU) 2019/238, annettu 8 päivänä helmikuuta 2019, asetuksen (EU) N:o 37/2010 muuttamisesta aineen ovotransferriini luokittelemiseksi sen jäämien enimmäismäärän osalta (ETA:n kannalta merkityksellinen teksti.)

text:
                  11.2.2019

                  FI

                  Euroopan unionin virallinen lehti

                  L 39/4

         KOMISSION TÄYTÄNTÖÖNPANOASETUS (EU) 2019/238,
         annettu 8 päivänä helmikuuta 2019,
         asetuksen (EU) N:o 37/2010 muuttamisesta aineen ovotransferriini luokittelemiseksi sen jäämien enimmäismäärän osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,
         ottaa huomioon eläinlääkekomitean 19 päivänä heinäkuuta 2018 valmisteleman Euroopan lääkeviraston lausunnon,
         sekä katsoo seuraavaa:

                     (1)

                     Asetuksen (EY) N:o 470/2009 17 artiklassa edellytetään, että unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärät, jäljempänä ’MRL-arvot’, vahvistetaan asetuksessa.

                     (2)

                     Komission asetuksen (EU) N:o 37/2010 (2) liitteessä olevassa taulukossa 1 vahvistetaan farmakologisesti vaikuttavat aineet ja niiden MRL-arvoja eläinperäisissä elintarvikkeissa koskeva luokitus.

                     (3)

                     Ovotransferriini ei sisälly kyseiseen taulukkoon.

                     (4)

                     Euroopan lääkevirastolle, jäljempänä ’EMA’, on toimitettu hakemus ovotransferriinin MRL-arvojen vahvistamiseksi kanojen kudosten ja munien osalta.

                     (5)

                     EMA suositteli eläinlääkekomitean lausunnon perusteella, että ovotransferriinin MRL-arvon vahvistaminen kanoissa ei ole tarpeen ihmisten terveyden suojelemiseksi.

                     (6)

                     Asetuksen (EY) N:o 470/2009 5 artiklan mukaan EMAn on harkittava, voitaisiinko farmakologisesti vaikuttavalle aineelle jonkin tietyn elintarvikkeen osalta vahvistettuja MRL-arvoja soveltaa samasta eläinlajista peräisin olevaan toiseen elintarvikkeeseen taikka voitaisiinko farmakologisesti vaikuttavalle aineelle yhden tai useamman eläinlajin osalta vahvistettuja MRL-arvoja soveltaa muihin lajeihin.

                     (7)

                     EMA on katsonut, että ”MRL-arvoa ei edellytetä” -luokituksen ekstrapolointi ovotransferriinin osalta kanojen kudoksista muiden siipikarjalajien kudoksiin on aiheellista.

                     (8)

                     Sen vuoksi asetusta (EU) N:o 37/2010 olisi muutettava.

                     (9)

                     Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 37/2010 liite tämän asetuksen liitteen mukaisesti.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä helmikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 152, 16.6.2009, s. 11.

            (2)  Komission asetus (EU) N:o 37/2010, annettu 22 päivänä joulukuuta 2009, farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta (EUVL L 15, 20.1.2010, s. 1).

            LIITE
            Lisätään asetuksen (EU) N:o 37/2010 liitteen taulukkoon 1 aakkosjärjestyksen mukaisesti seuraavaa ainetta koskeva kohta:

                           Farmakologisesti vaikuttava aine

                           Merkkijäämä

                           Eläinlajit

                           Jäämien enimmäismäärä (MRL)

                           Kohdekudos

                           Muut säännökset (asetuksen (EY) N:o 470/2009 14 artiklan 7 kohdan mukaisesti)

                           Hoitoluokitus

                           ”Ovotransferriini

                           EI SOVELLETA

                           Kana

                           MRL-arvoa ei edellytetä

                           EI SOVELLETA

                           Vain inhalaatiokäyttöön

                           Anti-infektiiviset aineet”

                           Kaikki siipikarja kanoja lukuun ottamatta

                           MRL-arvoa ei edellytetä

                           EI SOVELLETA

                           Vain inhalaatiokäyttöön
                           Ei eläimille, jotka tuottavat munia


title: Neuvoston täytäntöönpanoasetus (EU) 2019/270, annettu 18 päivänä helmikuuta 2019, ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta

text:
                  18.2.2019

                  FI

                  Euroopan unionin virallinen lehti

                  LI 46/1

         NEUVOSTON TÄYTÄNTÖÖNPANOASETUS (EU) 2019/270,
         annettu 18 päivänä helmikuuta 2019,
         ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä 20 päivänä syyskuuta 2016 annetun neuvoston asetuksen (EU) 2016/1686 (1) ja erityisesti sen 4 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 20 päivänä syyskuuta 2016 asetuksen (EU) 2016/1686.

                     (2)

                     Koska ISIL (Daesh) ja al-Qaida sekä niitä lähellä olevat luonnolliset henkilöt, oikeushenkilöt, yhteisöt tai elimet muodostavat edelleen uhan, yksi henkilö olisi lisättävä asetuksen (EU) 2016/1686 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä.

                     (3)

                     Asetuksen (EU) 2016/1686 liite I olisi sen vuoksi muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2016/1686 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä helmikuuta 2019.

                  Neuvoston puolesta

                  Puheenjohtaja

               F. MOGHERINI

            (1)  EUVL L 255, 21.9.2016, s. 1.

            LIITE
            Lisätään seuraava henkilö asetuksen (EU) 2016/1686 liitteessä I olevaan luetteloon:

                           ”4.

                           Brahim el KHAYARI; syntymäaika: 7. toukokuuta 1992; syntymäpaikka: Nîmes (Ranska); kansalaisuus: ranskalainen.”


title: Komission täytäntöönpanoasetus (EU) 2019/481, annettu 22 päivänä maaliskuuta 2019, tehoaineen flutianiili hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  25.3.2019

                  FI

                  Euroopan unionin virallinen lehti

                  L 82/19

         KOMISSION TÄYTÄNTÖÖNPANOASETUS (EU) 2019/481,
         annettu 22 päivänä maaliskuuta 2019,
         tehoaineen flutianiili hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY (1) kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 ja erityisesti sen 13 artiklan 2 kohdan
         sekä katsoo seuraavaa:

                     (1)

                     Yhdistynyt kuningaskunta vastaanotti 23 päivänä helmikuuta 2011 asetuksen (EY) N:o 1107/2009 7 artiklan 1 kohdan mukaisesti yritykseltä Otsuka AgriTechno Co., Ltd hakemuksen tehoaineen flutiniaali hyväksymiseksi.

                     (2)

                     Kyseisen asetuksen 9 artiklan 3 kohdan mukaisesti Yhdistynyt kuningaskunta ilmoitti esittelevänä jäsenvaltiona 21 päivänä lokakuuta 2011 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

                     (3)

                     Esittelevä jäsenvaltio toimitti 19 päivänä kesäkuuta 2013 arviointikertomuksen luonnoksen komissiolle ja kopion siitä elintarviketurvallisuusviranomaiselle; siinä arvioitiin, voidaanko kyseisen tehoaineen olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (4)

                     Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi asetuksen (EY) N:o 1107/2009 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksen muodossa 2 päivänä kesäkuuta 2014.

                     (5)

                     Elintarviketurvallisuusviranomainen ilmoitti 29 päivänä heinäkuuta 2014 hakijalle, jäsenvaltioille ja komissiolle päätelmänsä siitä, voidaanko tehoaineen flutianiili olettaa täyttävän asetuksen (EY) N:o 1107/2009 (2) 4 artiklassa säädetyt hyväksymiskriteerit. Elintarviketurvallisuusviranomainen asetti päätelmänsä julkisesti saataville.

                     (6)

                     Elintarviketurvallisuusviranomainen totesi, että flutianiili olisi luokiteltava kategoriaan 2 kuuluvaksi syöpää aiheuttavaksi aineeksi ja kategoriaan 2 kuuluvaksi lisääntymiselle vaaralliseksi aineeksi (kehityksen osalta). Tämän vuoksi tehoaineen ei katsottu täyttävän asetuksen (EY) N:o 1107/2009 4 artiklan 1 kohdassa tarkoitettuja hyväksymiskriteerejä.

                     (7)

                     Esittelevä jäsenvaltio ilmoitti 4 päivänä joulukuuta 2014 aikomuksestaan käynnistää yhdenmukaistettua luokitusta koskeva pyyntö Euroopan parlamentin ja neuvoston asetuksen (EY) N:o 1272/2008 (3) säännösten nojalla. Kyseisen ehdotuksen mukaan flutianiilin luokittelua syöpää aiheuttavaksi tai lisääntymiselle vaaralliseksi aineeksi ei katsottu aiheelliseksi, joten flutianiilin katsottiin täyttävän asetuksen (EY) N:o 1107/2009 4 artiklan 1 kohdassa tarkoitetut hyväksymiskriteerit. Yhdistynyt kuningaskunta toimitti hakemuksen Euroopan kemikaalivirastolle 23 päivänä helmikuuta 2015.

                     (8)

                     Komissio esitti 10 päivänä joulukuuta 2015 tarkastelukertomuksen luonnoksen flutianiilin hyväksymättä jättämisestä pysyvälle kasvi-, eläin-, elintarvike- ja rehukomitealle. Kun otetaan huomioon mahdollinen vaikutus päätöksentekoon, komissio päätti odottaa asetuksen (EY) N:o 1272/2008 mukaisen luokitteluprosessin tulosta ennen kuin se esittää asetusehdotuksen pysyvälle kasvi-, eläin-, elintarvike- ja rehukomitealle.

                     (9)

                     Euroopan kemikaaliviraston riskinarviointikomitea ei ehdottanut maaliskuussa 2016 flutianiilin luokittelua syöpää aiheuttavaksi tai lisääntymiselle vaaralliseksi aineeksi (4). Elintarviketurvallisuusviranomainen julkaisi 5 päivänä heinäkuuta 2018 Euroopan komission pyynnöstä lausunnon yhdenmukaistetun luokituksen vaikutuksista flutianiili-nimistä tehoainetta sisältävien torjunta-aineiden riskinarviointia koskevan vertaisarvioinnin päätelmään (5). Lausunnossa elintarviketurvallisuusviranomainen totesi, että Euroopan kemikaaliviraston riskinarviointikomitean ehdottama yhdenmukaistettu luokitus perustui uusiin tietoihin ja erosi sen vuoksi elintarviketurvallisuusviranomaisen päätelmissä käytetystä alustavasta luokituksesta. Tehoaine flutianiili sisällytettiin 4 päivänä lokakuuta 2018 asetuksen (EY) N:o 1272/2008 liitteessä VI olevaan 3 osaan ilman luokitusta syöpää aiheuttavaksi tai lisääntymiselle vaaralliseksi aineeksi (6).

                     (10)

                     Komissio tarkisti tarkastelukertomusluonnosta mukauttaakseen sitä luokitusprosessin tuloksiin ja toimitti sen 20 päivänä maaliskuuta 2018 yhdessä asetusehdotuksen kanssa hakijalle kommentoitavaksi. Asiakirjat esitettiin pysyvälle kasvi-, eläin-, elintarvike- ja rehukomitealle 21 päivänä maaliskuuta 2018.

                     (11)

                     Elintarviketurvallisuusviranomaisen lausunnon julkaisemisen jälkeen komissio esitti 24 päivänä lokakuuta 2018 pysyvälle kasvi-, eläin-, elintarvike- ja rehukomitealle tarkistetun tarkastelukertomuksen ja asetusehdotuksen flutianiilin hyväksymisestä.

                     (12)

                     Hakijalle annettiin mahdollisuus esittää huomautuksia tarkistetusta tarkastuskertomuksesta ja elintarviketurvallisuusviranomaisen lausunnosta.

                     (13)

                     Mitä tulee komission asetuksella (EU) 2018/605 (7) vahvistettuihin hormonitoimintaa häiritsevien ominaisuuksien tunnistamista koskeviin uusiin kriteereihin, joita alettiin soveltaa 10 päivänä marraskuuta 2018, sekä hormonaalisten haitta-aineiden tunnistamista koskevaan yhteiseen ohjeasiakirjaan (8), elintarviketurvallisuusviranomaisen päätelmissä olevien tietojen perusteella voidaan päätellä, että on erittäin epätodennäköistä, että flutianiili on estrogeeni-, androgeeni-, steroidi- ja kilpirauhasvaikutuksia omaava hormonaalinen haitta-aine. Vaikka vaikutuksia kilpirauhaseen (painonlisäys) havaittiin, niitä esiintyi vain sellaisten huippuannosten yhteydessä, jotka ylittivät suositellut enimmäisarvot, jotka kyseiselle tutkimustyypille, jossa vaikutuksia havaittiin, oli asetettu. Havaitut kivekseen, eturauhaseen ja kohtuun kohdistuvat vaikutukset (histopatologiset muutokset) olivat aiempien kontrolliarvojen sisällä tai ne eivät toistuneet kahden sukupolven lisääntymismyrkyllisyystutkimuksessa eivätkä vaikuttaneet hedelmällisyysominaisuuksiin. Kahden sukupolven lisääntymismyrkyllisyystutkimus tehtiin OECD:n uusimmissa ohjeissa (9) olevan protokollan mukaisesti, sellaisina kuin ne on vahvistettu yhteisessä ohjeasiakirjassa hormonitoimintaa häiritsevien aineiden tunnistamiseksi, eikä tutkimuksessa havaittu mitään hormonitoimintaa häiritseville aineille herkkiä lisääntymiseen ja kehitykseen vaikuttavia muuttujia (kiimakierron pituus, pariutumisindeksi, implantaatiokohtien keskimääräinen lukumäärä, esinahan irtautuminen ja emättimen avautuminen).

                     (14)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta ja erityisesti tutkittujen ja tarkastelukertomuksessa lueteltujen käyttötarkoitusten osalta.

                     (15)

                     Näin ollen flutianiili on aiheellista hyväksyä.

                     (16)

                     Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen liittää tiettyjä edellytyksiä ja rajoituksia. Erityisesti on aiheellista edellyttää asetuksen (EY) N:o 1107/2009 liitteessä II olevan 2.2 kohdan b alakohdan mukaisesti lisää vahvistavia tietoja muun muassa sen vahvistamiseksi, ettei flutianiili ole asetuksen (EY) N:o 1107/2009 liitteessä II olevan 3.6.5 ja 3.8.2 kohdan mukainen hormonaalinen haitta-aine, jotta luottamus komission johdanto-osan 13 kappaleessa esittämään päätelmään vahvistuisi.

                     (17)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (10) liitettä olisi muutettava.

                     (18)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksyminen
            Hyväksytään liitteessä I esitetty tehoaine flutianiili kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä maaliskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  EFSA Journal 2014;12(8):3805 [89 pp.]. doi: 10.2903/j.efsa.2014.3805.

            (3)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

            (4)  Committee for Risk Assessment (RAC) Opinion proposing harmonised classification and labelling at EU level of Flutianil (ISO);(2Z)-{[2-fluoro-5-(trifluoromethyl)phenyl]thio}[3-(2-methoxyphenyl)-1,3-thiazolidin-2-ylidene] acetonitrile, EC Number:-, CAS Number: 958647-10-4 CLH-O-0000001412-86–101/F. Hyväksytty 10. maaliskuuta 2016.
         https://echa.europa.eu/documents/10162/efc05a0b-a819-51d6-6f43-5396ee76e29f.

            (5)  EFSA Journal 2018;16(7):5383 [19 pp.]. doi: 10.2903/j.efsa.2018.5383.

            (6)  Komission asetus (EU) 2018/1480, annettu 4 päivänä lokakuuta 2018, aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 muuttamisesta sen mukauttamiseksi tekniikan ja tieteen kehitykseen ja komission asetuksen (EU) 2017/776 oikaisemisesta (EUVL L 251, 5.10.2018, s. 1).

            (7)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).

            (8)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009. https://efsa.onlinelibrary.wiley.com/doi/epdf/10.2903/j.efsa.2018.5311.

            (9)  OECD (Taloudellisen yhteistyön ja kehityksen järjestö), 2001 Test No. 416: Two-Generation Reproduction Toxicity, joka sisältyy seuraavaan asiakirjaan: OECD Guidelines for the Testing of Chemicals, Section 4. OECD Publishing, Pariisi. s. 13 https://doi.org/10.1787/9789264070868-en.

            (10)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumero

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset säännökset

                        Flutianiili
                        CAS-numero [958647-10-4]
                        CIPAC-numero: 835

                        (Z)-[3-(2-metoksifenyyli)-1,3-tiatsolidin-2-yylideeni](α,α,α,4-tetrafluori-m-tolyylitio)asetonitriili

                        ≥ 985 g/kg

                        14. huhtikuuta 2019

                        14. huhtikuuta 2029

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon flutianiilia koskevan tarkastelukertomuksen päätelmät ja erityisesti sen lisäykset I ja II.
                        Tässä yleisarvioinnissa jäsenvaltioiden on kiinnitettävä erityistä huomiota

                                    —

                                    käyttäjien ja työntekijöiden suojeluun,

                                    —

                                    vesieliöille aiheutuvaan riskiin,

                                    —

                                    pohjavedelle metaboliiteista aiheutuvaan riskiin, jos tehoainetta käytetään alueilla, joilla on herkkä maaperä tai epäsuotuisat ilmasto-olot.

                              Käyttöedellytyksiin on tarvittaessa sisällyttävä riskinhallintatoimenpiteitä.
                        Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                    1.

                                    tehoaineen, sellaisena kuin se on valmistettuna, tekninen spesifikaatio (kaupallisen mittakaavan tuotannon perusteella) ja myrkyllisyystutkimuksiin tarkoitettujen erien vahvistetun teknisen spesifikaation mukaisuus;

                                    2.

                                    vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä tai pohjavettä otetaan juomavedeksi;

                                    3.

                                    päivitetty arvio toimitetuista tiedoista ja tarvittaessa lisätietoja, joilla vahvistetaan, ettei flutianiili asetuksen (EY) N:o 1107/2009 liitteessä II olevan 3.6.5 ja 3.8.2 kohdan mukaisesti ole hormonitoimintaa häiritsevä aine, noudattaen lisäksi ECHAn ja EFSAn ohjeita hormonaalisten haitta-aineiden tunnistamiseksi (2).

                              Hakijan on toimitettava seuraavat tiedot:

                                    —

                                    edellä 1 kohdassa tarkoitetut tiedot: 14. huhtikuuta 2020;

                                    —

                                    edellä 2 kohdassa tarkoitetut tiedot: kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen; sekä

                                    —

                                    edellä 3 kohdassa tarkoitetut tiedot14. huhtikuuta 2021.

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

               (2)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009. EFSA Journal 2018;16(6):5311; ECHA-18-G-01-EN.

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan B osaan kohta seuraavasti:

                           ”133

                           Flutianiili
                           CAS-numero [958647-10-4]
                           CIPAC-numero: 835

                           (Z)-[3-(2-metoksifenyyli)-1,3-tiatsolidin-2-yylideeni](α,α,α,4-tetrafluori-m-tolyylitio)asetonitriili

                           ≥ 985 g/kg

                           14. huhtikuuta 2019

                           14. huhtikuuta 2029

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon flutianiilia koskevan tarkastelukertomuksen päätelmät ja erityisesti sen lisäykset I ja II.
                           Tässä yleisarvioinnissa jäsenvaltioiden on kiinnitettävä erityistä huomiota

                                       —

                                       käyttäjien ja työntekijöiden suojeluun,

                                       —

                                       vesieliöille aiheutuvaan riskiin,

                                       —

                                       pohjavedelle metaboliiteista aiheutuvaan riskiin, jos tehoainetta käytetään alueilla, joilla on herkkä maaperä tai epäsuotuisat ilmasto-olot.

                                 Käyttöedellytyksiin on tarvittaessa sisällyttävä riskinhallintatoimenpiteitä.
                           Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                       1.

                                       tehoaineen, sellaisena kuin se on valmistettuna, tekninen spesifikaatio (kaupallisen mittakaavan tuotannon perusteella) ja myrkyllisyystutkimuksiin tarkoitettujen erien vahvistetun teknisen spesifikaation mukaisuus;

                                       2.

                                       vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä tai pohjavettä otetaan juomavedeksi;

                                       3.

                                       päivitetty arvio toimitetuista tiedoista ja tarvittaessa lisätietoja, joilla vahvistetaan, ettei flutianiili ole asetuksen (EY) N:o 1107/2009 liitteessä II olevan 3.6.5 ja 3.8.2 kohdan mukaisesti hormonitoimintaa häiritsevä aine, noudattaen lisäksi ECHAn ja EFSAn ohjeita hormonaalisten haitta-aineiden tunnistamiseksi (*1).

                                 Hakijan on toimitettava seuraavat tiedot:

                                       —

                                       edellä 1 kohdassa tarkoitetut tiedot: 14. huhtikuuta 2020;

                                       —

                                       edellä 2 kohdassa tarkoitetut tiedot: kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen; sekä

                                       —

                                       edellä 3 kohdassa tarkoitetut tiedot: 14. huhtikuuta 2021.

               (*1)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009. EFSA Journal 2018;16(6):5311; ECHA-18-G-01-EN.”


title: Komission täytäntöönpanoasetus (EU) 2019/482, annettu 22 päivänä maaliskuuta 2019, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun komission täytäntöönpanoasetuksen (EU) 2016/1368 muuttamisesta (ETA:n kannalta merkityksellinen teksti.)

text:
                  25.3.2019

                  FI

                  Euroopan unionin virallinen lehti

                  L 82/26

         KOMISSION TÄYTÄNTÖÖNPANOASETUS (EU) 2019/482,
         annettu 22 päivänä maaliskuuta 2019,
         rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun komission täytäntöönpanoasetuksen (EU) 2016/1368 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 20 artiklan 1 kohdan,
         sekä katsoo seuraavaa:

                     (1)

                     Vertailuarvoilla on tärkeä tehtävä monien rahoitusvälineiden ja rahoitussopimusten hinnan määrityksessä sekä monien sijoitusrahastojen arvonkehityksen mittaamisessa. Syöttötietojen toimittaminen vertailuarvoja varten ja vertailuarvojen hallinnointi ovat monissa tapauksissa alttiita manipuloinnille, ja asianomaiset henkilöt kohtaavat usein eturistiriitoja.

                     (2)

                     Täyttääkseen taloudellisen tehtävänsä vertailuarvojen on edustettava kohteena olevaa markkina- tai taloustilannetta, jota niillä on tarkoitus mitata. Jos vertailuarvo ei edusta enää kohteena olevaa markkinatilannetta, kuten pankkien välisiä korkoja, vaarana on, että tästä aiheutuu kielteisiä vaikutuksia muun muassa markkinoiden eheyteen, kotitalouksien rahoitukseen (lainat ja kiinnitykset) ja yrityksiin unionissa.

                     (3)

                     Käyttäjiin, markkinoihin ja unionin talouteen kohdistuvat riskit kasvavat yleensä, kun tiettyyn vertailuarvoon perustuvien rahoitusvälineiden, rahoitussopimusten tai sijoitusrahastojen kokonaisarvo on suuri. Sen vuoksi asetuksessa (EU) 2016/1011 vahvistetaan eri vertailuarvoluokkia ja asetetaan lisävaatimuksia, joilla varmistetaan tiettyjen kriittisinä pidettyjen vertailuarvojen koskemattomuus ja vakaus. Asetuksessa annetaan myös toimivaltaisille viranomaisille valtuudet asettaa tietyin edellytyksin velvollisuus syöttötietojen toimittamiseen kriittistä vertailuarvoa varten tai kriittisen vertailuarvon hallinnointiin.

                     (4)

                     Komissiolla on asetuksen (EU) 2016/1011 20 artiklan 1 kohdan nojalla valta antaa täytäntöönpanosäädöksiä laatiakseen ja tarkistaakseen vähintään kahden vuoden välein luettelon kriittisistä vertailuarvoista.

                     (5)

                     Komission täytäntöönpanoasetuksessa (EU) 2016/1368 (2) vahvistetaan rahoitusmarkkinoilla käytettävien kriittisten vertailuarvojen luettelo asetuksen (EU) 2016/1011 mukaisesti.

                     (6)

                     Asetuksen (EU) 2016/1011 20 artiklan 1 kohdan b alakohdan mukaan vertailuarvo voidaan sisällyttää kriittisten vertailuarvojen luetteloon, jos se perustuu sellaisten tietolähteiden toimittamiin tietoihin, joiden enemmistö sijaitsee yhdessä jäsenvaltiossa, ja kyseinen jäsenvaltio on tunnustanut vertailuarvon kriittiseksi.

                     (7)

                     Puolan toimivaltainen viranomainen Komisja Nadzoru Finansowego, jäljempänä ’KNF’, ilmoitti 10 päivänä lokakuuta 2018 Euroopan arvopaperimarkkinaviranomaiselle ehdotuksestaan hyväksyä wibor-korko (Warsaw Interbank Offered Rate) asetuksen (EU) 2016/1011 20 artiklan 1 kohdan b alakohdan nojalla kriittiseksi vertailuarvoksi, koska se on Puolassa kriittinen ja perustuu sellaisten tietolähteiden toimittamiin tietoihin, jotka kaikki sijaitsevat Puolassa.

                     (8)

                     Wibor on viitekorko, joka perustuu niiden korkojen keskiarvoon, joilla Puolan rahamarkkinoilla toimivat pankit lainaavat toisilleen vakuudettomia varoja eripituisiksi laina-ajoiksi. Wibor-paneeliin on 10 päivästä lokakuuta 2018 osallistunut yksitoista pankkia, jotka kaikki sijaitsevat Puolassa.

                     (9)

                     Euroopan arvopaperimarkkinaviranomaiselle toimittamassaan arvioinnissa KNF toteaa, että wiborin lakkaamisella tai sillä, että wibor laskettaisiin sellaisista tietolähteistä koostuvan paneelin syöttötietojen perusteella, jotka eivät enää edusta taustalla olevaa markkina- tai taloustilannetta, voisi olla merkittäviä haittavaikutuksia Puolan rahoitusmarkkinoiden toimintaan.

                     (10)

                     KNF:n arvio osoittaa, että wiboria käytetään viitekorkona 60 prosentissa kaikista kotitalouksille Puolassa myönnetyistä lainoista ja 70,1 prosentissa kiinnityksistä. Vuodesta 2013 wiborin käyttö myönnetyissä kiinnityksissä on noussut 98,5 prosenttiin. Lisäksi wiboria käytetään kuponkimaksujen viitekorkona lähes 26 prosentissa Puolan joukkovelkakirjojen kokonaisnimellisarvosta. KNF esitti myös tietoja, jotka osoittavat, että wiboria käytetään OTC-korkojohdannaisten viitekorkona 366 miljardin euron liikkeessä olevan nimellismäärän osalta. KNF päätteli lopuksi tutkimuksen perusteella, että wiboria käytetään viitekorkona sijoitusrahastoissa, joiden varojen nettoarvo on yhteensä 2,6 miljardia euroa. Wiboriin perustuvien rahoitusvälineiden ja rahoitussopimusten kokonaisarvo on sen vuoksi suurempi kuin Puolan bruttokansantuote. Arvioinnissa päädyttiin siihen, että wibor on erittäin tärkeä Puolan rahoitusvakauden ja markkinoiden eheyden kannalta ja sen lakkaaminen tai epäluotettavuus voisi aiheuttaa merkittäviä haittavaikutuksia Puolan rahoitusmarkkinoiden toimintaan sekä yrityksiin ja kuluttajiin, koska sitä käytetään lainoissa, kulutusluottotuotteissa ja sijoitusrahastoissa.

                     (11)

                     Euroopan arvopaperimarkkinaviranomainen lähetti 8 päivänä marraskuuta 2018 komissiolle lausuntonsa, jonka mukaan KNF oli ottanut huomioon kaikki asetuksen (EU) 2016/1011 20 artiklan 3 kohtaan sisältyvät tekijät ja perusteet. KNF oli myös esittänyt määrällisiä tietoja tukemaan wiborin tunnustamista kriittiseksi vertailuarvoksi ja analyyttiset perustelut, joissa korostettiin wiborin ratkaisevaa asemaa Puolan taloudessa.

                     (12)

                     Sen vuoksi täytäntöönpanoasetusta (EU) 2016/1368 olisi muutettava.

                     (13)

                     Tämä asetus olisi wiborin ratkaisevan merkityksen, sen laajan käytön ja sen pääomien kohdentamiseen Puolassa liittyvän roolin vuoksi saatettava voimaan kiireellisesti.

                     (14)

                     Tässä asetuksessa säädetyt toimenpiteet ovat Euroopan arvopaperikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) 2016/1368 liite tämän asetuksen liitteellä.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä maaliskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 171, 29.6.2016, s. 1.

            (2)  Komission täytäntöönpanoasetus (EU) 2016/1368, annettu 11 päivänä elokuuta 2016, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti (EUVL L 217, 12.8.2016, s. 1).

            LIITE

                     ”LIITE

                        Asetuksen (EU) 2016/1011 20 artiklan 1 kohdan mukainen kriittisten vertailuarvojen luettelo

                                 Nro

                                 Vertailuarvo

                                 Hallinnoija

                                 Paikka

                                 1

                                 Euribor® (Euro Interbank Offered Rate)

                                 European Money Markets Institute (EMMI)

                                 Bryssel, Belgia

                                 2

                                 Eonia® (Euro OverNight Index Average)

                                 European Money Markets Institute (EMMI)

                                 Bryssel, Belgia

                                 3

                                 Libor (London Interbank Offered Rate)

                                 ICE Benchmark Administration (IBA)

                                 Lontoo, Yhdistynyt kuningaskunta

                                 4

                                 Stibor (Stockholm Interbank Offered Rate)

                                 Ruotsin pankkiyhdistys (Svenska Bankföreningen)

                                 Tukholma, Ruotsi

                                 5

                                 Wibor (Warsaw Interbank Offered Rate).

                                 GPW Benchmarks SA.

                                 Varsova, Puola

               ”


title: Komission täytäntöönpanoasetus (EU) 2019/706, annettu 7 päivänä toukokuuta 2019, tehoaineen karvoni hyväksynnän uusimisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  8.5.2019

                  FI

                  Euroopan unionin virallinen lehti

                  L 120/11

         KOMISSION TÄYTÄNTÖÖNPANOASETUS (EU) 2019/706,
         annettu 7 päivänä toukokuuta 2019,
         tehoaineen karvoni hyväksynnän uusimisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan,
         sekä katsoo seuraavaa:

                     (1)

                     Komission direktiivillä 2008/44/EY (2) sisällytettiin karvoni tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen karvoni hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä heinäkuuta 2019.

                     (4)

                     Hakemus, jossa pyydettiin uusimaan tehoaineen karvoni hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakija on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 31 päivänä toukokuuta 2017.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 12 päivänä heinäkuuta 2018 komissiolle päätelmänsä (6) siitä, voidaanko karvonin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Komissio esitti karvoniin liittyvän uusimista koskevan kertomuksen alustavan luonnoksen pysyvälle kasvi-, eläin-, elintarvike- ja rehukomitealle 24 päivänä tammikuuta 2019.

                     (9)

                     Hakijalle annettiin tilaisuus esittää huomautuksia uusimista koskevan kertomuksen luonnoksesta.

                     (10)

                     Mitä tulee komission asetuksella (EU) 2018/605 (7) käyttöön otettujen hormonitoimintaa häiritsevien ominaisuuksien tunnistamista koskeviin uusiin kriteereihin, elintarviketurvallisuusviranomaisen päätelmän mukaan on erittäin epätodennäköistä, että karvoni on estrogeeni-, androgeeni-, kilpirauhas- ja steroidivaikutuksia omaava hormonitoimintaa häiritsevä aine. Lisäksi saatavilla olevat tiedot ja elintarviketurvallisuusviranomaisen suorittama tieteellinen riskinarviointi osoittavat, että karvonilla ei todennäköisesti ole hormonitoimintaa häiritseviä vaikutuksia. Sen vuoksi komissio katsoo, että karvonilla ei pitäisi katsoa olevan hormonitoimintaa häiritseviä ominaisuuksia.

                     (11)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden tehoainetta karvoni sisältävän kasvinsuojeluaineen yhden tai useamman edustavan käyttötarkoituksen osalta.

                     (12)

                     Karvonin hyväksynnän uusimiseen liittyvä riskinarviointi perustuu rajalliseen määrään edustavia käyttötarkoituksia, mikä ei kuitenkaan rajoita niitä käyttötarkoituksia, joita varten karvonia sisältäviä kasvinsuojeluaineita voidaan hyväksyä. Näin ollen ei ole asianmukaista pitää voimassa rajoitusta, jonka mukaan käyttötarkoituksena voi olla ainoastaan käyttö kasvien kasvunsäätelyaineena. Sen vuoksi on aiheellista uusia karvonin hyväksyntä.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Tätä asetusta olisi sovellettava sitä päivää seuraavasta päivästä, jona tehoaineen karvoni hyväksyntä päättyy.

                     (15)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusiminen
            Uusitaan liitteessä I esitetyn tehoaineen karvoni hyväksyntä kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo ja soveltamispäivä
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä elokuuta 2019.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2008/44/EY, annettu 4 päivänä huhtikuuta 2008, neuvoston direktiivin 91/414/ETY muuttamisesta bentiavalikarbin, boskalidin, karvonin, fluoksastrobiinin, Paecilomyces lilacinuksen ja protiokonatsolin sisällyttämiseksi siihen tehoaineina (EUVL L 94, 5.4.2008, s. 13).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            (6)  EFSA Journal 2018;16(7):5390. EFSA (Euroopan elintarviketurvallisuusviranomainen), 2018. Conclusion on the peer review of the pesticide risk assessment of the active substance carvone. Saatavilla verkossa osoitteessa www.efsa.europa.eu.

            (7)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).

            LIITE I

                        Nimi, tunnistenumero

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset säännökset

                        Karvoni
                        244-16-8 (d-karvoni = S-karvoni = (+) -karvoni)
                        Karvoni: 602
                        d-karvoni: ei annettu

                        (S)-5-isopropenyyli-2-metyylisykloheks-2-en-1-oni
                        tai
                        (S)-p-menta-6,8-dien-2-oni

                        923 g/kg d-karvoni

                        1. elokuuta 2019

                        31. heinäkuuta 2034

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon karvonin hyväksynnän uusimista koskevan kertomuksen päätelmät ja erityisesti sen lisäykset I ja II.
                        Tässä kokonaisarvioinnissa jäsenvaltioiden on kiinnitettävä erityistä huomiota

                                    —

                                    käyttäjien suojeluun varmistaen myös, että käyttöedellytyksiin kuuluu asianmukaisten henkilönsuojainten käyttö.

                              Käyttöedellytyksiin on tarvittaessa sisällyttävä riskinhallintatoimenpiteitä. Erityistä huomiota olisi kiinnitettävä siihen, että karvonia sisältävien kasvinsuojeluaineiden käytön jälkeen ennen varastoon siirtämistä jää tarvittava ajanjakso.
                        Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                    —

                                    vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä otetaan juomavedeksi.

                              Hakijan on toimitettava nämä tiedot kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa.

            LIITE II
            Muutetaan komission täytäntöönpanoasetuksen (EU) N:o 540/2011 liite seuraavasti:

                        1)

                        poistetaan A osassa oleva karvonia koskeva 165 kohta;

                        2)

                        lisätään B osaan kohta seuraavasti:

                                    Nro

                                    Nimi, tunnistenumero

                                    IUPAC-nimi

                                    Puhtaus (1)

                                    Hyväksymispäivä

                                    Hyväksynnän päättymispäivä

                                    Erityiset säännökset

                                    ”135

                                    Karvoni
                                    244-16-8 (d-karvoni = S-karvoni = (+) -karvoni)
                                    Karvoni: 602
                                    d-karvoni: ei annettu

                                    (S)-5-isopropenyyli-2-metyylisykloheks-2-en-1-oni
                                    tai
                                    (S)-p-menta-6,8-dien-2-oni

                                    923 g/kg d-karvoni

                                    1. elokuuta 2019

                                    31. heinäkuuta 2034

                                    Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon karvonin hyväksynnän uusimista koskevan kertomuksen päätelmät ja erityisesti sen lisäykset I ja II.
                                    Tässä kokonaisarvioinnissa jäsenvaltioiden on kiinnitettävä erityistä huomiota

                                                —

                                                käyttäjien suojeluun varmistaen myös, että käyttöedellytyksiin kuuluu asianmukaisten henkilönsuojainten käyttö.

                                          Käyttöedellytyksiin on tarvittaessa sisällyttävä riskinhallintatoimenpiteitä. Erityistä huomiota olisi kiinnitettävä siihen, että karvonia sisältävien kasvinsuojeluaineiden käytön jälkeen ennen varastoon siirtämistä jää tarvittava ajanjakso.
                                    Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                                —

                                                vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä otetaan juomavedeksi.

                                          Hakijan on toimitettava nämä tiedot kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.”

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa.


title: Komission täytäntöönpanoasetus (EU) 2019/707, annettu 7 päivänä toukokuuta 2019, täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, syatsofamidi, desmedifami, dimetoaatti, dimetomorfi, diuroni, etefoni, etoksatsoli, famoksadoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, metalaksyyli-M, metiokarbi, metributsiini, milbemektiini, Paecilomyces lilacinus kanta 251, fenmedifaami, fosmetti, pirimifossi-metyyli, propamokarbi, protiokonatsoli, S-metolaklori ja tebukonatsoli hyväksynnän voimassaoloajan pidentämisestä (ETA:n kannalta merkityksellinen teksti.)

text:
                  8.5.2019

                  FI

                  Euroopan unionin virallinen lehti

                  L 120/16

         KOMISSION TÄYTÄNTÖÖNPANOASETUS (EU) 2019/707,
         annettu 7 päivänä toukokuuta 2019,
         täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, syatsofamidi, desmedifami, dimetoaatti, dimetomorfi, diuroni, etefoni, etoksatsoli, famoksadoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, metalaksyyli-M, metiokarbi, metributsiini, milbemektiini, Paecilomyces lilacinus kanta 251, fenmedifaami, fosmetti, pirimifossi-metyyli, propamokarbi, protiokonatsoli, S-metolaklori ja tebukonatsoli hyväksynnän voimassaoloajan pidentämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 17 artiklan ensimmäisen kohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) N:o 540/2011 (2) liitteessä olevassa A osassa esitetään tehoaineet, joita pidetään asetuksen (EY) N:o 1107/2009 nojalla hyväksyttyinä.

                     (2)

                     Tehoaineiden famoksadoni, flumioksatsiini ja metalaksyyli-M hyväksynnän voimassaoloaikaa pidennettiin 30 päivään kesäkuuta 2019 komission täytäntöönpanoasetuksella (EU) 2018/917 (3). Tehoaineita famoksadoni, flumioksatsiini ja metalaksyyli-M koskevat hakemukset niiden neuvoston direktiivin 91/414/ETY (4) liitteeseen I sisällyttämisen uusimiseksi toimitettiin komission asetuksen (EU) N:o 1141/2010 (5) 4 artiklan mukaisesti.

                     (3)

                     Tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, syatsofamidi, desmedifami, dimetoaatti, dimetomorfi, etefoni, etoksatsoli, fenamifossi, fluoksastrobiini, folpetti, foramsulfuroni, formetanaatti, metiokarbi, metributsiini, milbemektiini, Paecilomyces lilacinus kanta 251, fenmedifaami, fosmetti, pirimifossi-metyyli, propamokarbi, protiokonatsoli ja S-metolaklori hyväksynnän voimassaoloaikaa pidennettiin 31 päivään heinäkuuta 2019 täytäntöönpanoasetuksella (EU) 2018/917.

                     (4)

                     Tehoaineen diuroni hyväksynnän voimassaoloaikaa pidennettiin 30 päivään syyskuuta 2019 komission täytäntöönpanoasetuksella (EU) 2018/1262 (6).

                     (5)

                     Tehoaineen tebukonatsoli hyväksynnän voimassaoloaika päättyy 31 päivänä elokuuta 2019 (7).

                     (6)

                     Hakemukset johdanto-osan 3–5 kappaleessa lueteltujen tehoaineiden hyväksynnän uusimiseksi toimitettiin komission täytäntöönpanoasetuksen (EU) N:o 844/2012 (8) mukaisesti.

                     (7)

                     Koska aineiden arviointi on viivästynyt hakijoista riippumattomista syistä, kyseisten tehoaineiden hyväksyntien voimassaolo todennäköisesti päättyy ennen kuin on tehty päätös niiden uusimisesta. Niiden hyväksynnän voimassaoloaikoja on siksi tarpeen pidentää.

                     (8)

                     Ottaen huomioon asetuksen (EY) N:o 1107/2009 17 artiklan ensimmäisen kohdan tarkoituksen komissio vahvistaa niissä tapauksissa, joissa komissio antaa asetuksen, jossa säädetään, että tämän asetuksen liitteessä tarkoitetun tehoaineen hyväksyntää ei uusita, koska hyväksymisperusteet eivät täyty, voimassaolon päättymispäiväksi saman päivän, joka oli voimassa ennen tätä asetusta, tai tehoaineen hyväksynnän uusimatta jättämisestä annetun asetuksen voimaantulopäivän, sen mukaan kumpi päivämäärä on myöhäisempi. Silloin kun komissio antaa asetuksen, jossa säädetään tämän asetuksen liitteessä tarkoitetun tehoaineen hyväksynnän uusimisesta, se pyrkii vahvistamaan tapauksen mukaan aikaisimman mahdollisen soveltamispäivän.

                     (9)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (10)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (3)  Komission täytäntöönpanoasetus (EU) 2018/917, annettu 27 päivänä kesäkuuta 2018, täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, karvoni, klooriprofaami, syatsofamidi, desmedifami, dimetoaatti, dimetomorfi, dikvatti, etefoni, etoprofossi, etoksatsoli, famoksadoni, fenamidoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, Gliocladium catenulatum kanta: J1446, isoksaflutoli, metalaksyyli-M, metiokarbi, metoksifenotsidi, metributsiini, milbemektiini, oksasulfuroni, Paecilomyces lilacinus kanta: 251, fenmedifaami, fosmetti, pirimifossi-metyyli, propamokarbi, protiokonatsoli, pymetrotsiini ja S-metolaklori hyväksynnän voimassaoloajan pidentämisestä (EUVL L 163, 28.6.2018, s. 13).

            (4)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (5)  Komission asetus (EU) N:o 1141/2010, annettu 7 päivänä joulukuuta 2010, tehoaineiden toisen ryhmän neuvoston direktiivin 91/414/ETY liitteeseen I sisällyttämisen uusimista koskevan menettelyn vahvistamisesta ja kyseisiä aineita koskevan luettelon laatimisesta (EUVL L 322, 8.12.2010, s. 10).

            (6)  Komission täytäntöönpanoasetus (EU) 2018/1262, annettu 20 päivänä syyskuuta 2018, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden 1-metyylisyklopropeeni, beta-syflutriini, klorotaloniili, klorotoluroni, klomatsoni, sypermetriini, daminotsidi, deltametriini, dimetenamidi-p, diuroni, fludioksonili, flufenaset, flurtamoni, fostiatsaatti, indoksakarbi, MCPA, MCPB, prosulfokarbi, tiofanaattimetyyli ja tribenuroni hyväksynnän voimassaoloajan pidentämisestä (EUVL L 238, 21.9.2018, s. 62).

            (7)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (8)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            LIITE
            Muutetaan täytäntöönpanoasetuksen (EU) N:o 540/2011 liitteessä oleva A osa seuraavasti:

                        1)

                        korvataan famoksadonia koskevan 35 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”30. kesäkuuta 2020”;

                        2)

                        korvataan metalaksyyli-M:ää koskevan 37 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”30. kesäkuuta 2020”;

                        3)

                        korvataan flumioksatsiinia koskevan 39 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”30. kesäkuuta 2020”;

                        4)

                        korvataan foramsulfuronia koskevan 44 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        5)

                        korvataan syatsofamidia koskevan 46 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        6)

                        korvataan alfa-sypermetriiniä koskevan 83 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        7)

                        korvataan benalaksyylia koskevan 84 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        8)

                        korvataan bromoksyniilia koskevan 85 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        9)

                        korvataan desmedifamia koskevan 86 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        10)

                        korvataan fenmedifamia koskevan 88 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        11)

                        korvataan S-metolakloria koskevan 97 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        12)

                        korvataan etoksatsolia koskevan 99 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        13)

                        korvataan bifenatsaattia koskevan 109 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        14)

                        korvataan milbemektiiniä koskevan 110 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        15)

                        korvataan fenamifossia koskevan 141 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        16)

                        korvataan etefonia koskevan 142 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        17)

                        korvataan kaptaania koskevan 145 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        18)

                        korvataan folpettia koskevan 146 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        19)

                        korvataan formetanaattia koskevan 147 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        20)

                        korvataan metiokarbia koskevan 148 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        21)

                        korvataan dimetoaattia koskevan 149 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        22)

                        korvataan dimetomorfia koskevan 150 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        23)

                        korvataan metributsiinia koskevan 152 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        24)

                        korvataan fosmettia koskevan 153 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        25)

                        korvataan propamokarbia koskevan 154 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        26)

                        korvataan pirimifossi-metyyliä koskevan 156 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        27)

                        korvataan beflubutamidia koskevan 158 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        28)

                        korvataan bentiavalikarbia koskevan 163 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        29)

                        korvataan boskalidia koskevan 164 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        30)

                        korvataan fluoksastrobiinia koskevan 166 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        31)

                        Korvataan Paecilomyces lilacinus kantaa 251 koskevan 167 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”;

                        32)

                        korvataan protiokonatsolia koskevan 168 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. heinäkuuta 2020”.

                        33)

                        korvataan diuronia koskevan 192 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”30. syyskuuta 2020”.

                        34)

                        korvataan tebukonatsolia koskevan 268 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. elokuuta 2020”.


title: Komission täytäntöönpanoasetus (EU) 2019/889, annettu 22 päivänä toukokuuta 2019, erään suojatun alkuperänimityksen tai suojatun maantieteellisen merkinnän eritelmän muutoksen hyväksymisestä ”Barbera d'Asti” (SAN)

text:
                  29.5.2019

                  FI

                  Euroopan unionin virallinen lehti

                  L 142/47

         KOMISSION TÄYTÄNTÖÖNPANOASETUS (EU) 2019/889,
         annettu 22 päivänä toukokuuta 2019,
         erään suojatun alkuperänimityksen tai suojatun maantieteellisen merkinnän eritelmän muutoksen hyväksymisestä ”Barbera d'Asti” (SAN)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut Italian asetuksen (EU) N:o 1308/2013 105 artiklan mukaisesti toimittaman suojattua alkuperänimitystä ”Barbera d'Asti” koskevan eritelmän muutosta koskevan hyväksymispyynnön.

                     (2)

                     Komissio julkaisi eritelmän muutoksen hyväksymispyynnön asetuksen (EU) N:o 1308/2013 97 artiklan 3 kohdan mukaisesti Euroopan unionin virallisessa lehdessä (2).

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutos olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Barbera d'Asti” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä toukokuuta 2019.

                  Komission puolesta

               Phil HOGAN

                  Komission jäsen

            (1)  EUVL L 347, 20.12.2013, s. 671.

            (2)  EUVL C 60, 15.2.2019, s. 4.